Yousee lancerer ny sportskanal fra Viaplay

På mandag den 19. august går Viaplays nye sportskanal, Viaplay Sport News, i luften. Kanalen er målrettet sportsinteresserede, der gerne vil følge med i sportsnyheder fra hele verden. YouSees tv-kunder bliver blandt de første, der får den nye sportskanal, som lanceres oven på en intens sportssommer med EM i fodbold, Tour de France, Wimbledon og OL.

– Lanceringen af Viaplay Sport News er et spændende initiativ fra Viaplay Group, der viser, at de tager sport og dækningen af den seriøst. Når nogen gør det, så bakker vi gerne op og giver vores kunder muligheden for at se med fra starten, siger Kim Poul Christensen, mediedirektør i Yousee.

De faste værter på kanalen bliver bl.a. Stine Jensen, tidigere vært på Onside og Mikkel Borg (Champions League-håndbold og superligafodbold) samt Simon Egeskov. Derudover vil kendte ansigter fra sportens verden som Thomas Gravesen, Michael Rasmussen og Jason Watt kunne opleves som eksperter.

50 timer om ugen

Viaplay Sport News kommer til at sende mere end 50 livetimer fra nyhedsstudiet hver uge. Dagen starter med programmet Sportsmorgen fra 06.30 og sender hele dagen. Kanalen kommer også til at byde på en række specialmagasiner, samt det allerbedste fra Sky Sports’ nyheds- og Premier League-tilbud. Nyhedskanalen vil dække alle relevante sportsnyheder og bliver altså ikke kun knyttet til Viaplays store udbud af rettigheder.

Viaplay har rettigheder som Superliga, Formel 1, Premier League, Champions League, Bundeliga, dart og golf.

Viaplay Sport News kan ses hos Yousee fra den 19. august og er tilgængelig for YouSee’s tv-kunder året ud på Eventkanalen. Hvordan kanalen efter den 31. december indgår i Yousees tv-udbud, besluttes og annonceres senere på året.

Yousee lancerer ny sportskanal fra Viaplay