Yousee hæver priserne ved årsskiftet

Så er det blevet den tid på året igen, hvor op imod 900.000 danske husstande skal afsætte flere penge på budgetkontoen. Yousee hæver priserne igen i år, med effekt fra årsskiftet. Det fortæller BT. Prisstigningen bliver på mellem 240 kroner og 600 kroner årligt, afhængig af tv-pakken. Dem med mest indhold, får den største stigning.

Endnu engang er det dyrere sportsrettigheder, der får skylden for prisstigningerne.

– Vi ved, det er vigtigt for vores kunder på de store tv-pakker at have adgang til de største sportsbegivenheder, og for at vi fortsat kan tilbyde dem som en del af vores faste pakker, er prisstigninger desværre nødvendige, siger Yousees CEO, Christian Morgan, til BT.

Til gengæld stiger priserne ikke på Yousee Play. Det giver kunderne mulighed for at fravælge de dyre kanaler og pakker, der bringer sport, oplyser Yousee.

Selskabet oplyser ved samme lejlighed til avisen, at også prisen på fastnettelefoni kommer til at stige med 40 kroner om måneden. DSL-abonnementer kan se frem til en månedlig opkrævning på yderligere 20 kroner.

Yousee hæver priserne ved årsskiftet