YouSee-routere udsættes for hackerangreb to gange dagligt

Danskerne er under konstant cyberbeskydning – uden at mærke det. Nye tal fra YouSee viser, at deres routere med indbygget sikkerhed har blokeret skadeligt indhold hele 179 millioner gange i årets første seks måneder. Det svarer i gennemsnit til to angreb per dag – per husstand.

Vi taler ikke om Hollywood-hackere i hættetrøjer, men om automatiserede forsøg på at lokke data, overtage babyalarmer eller koble din robotplæneklipper til et globalt netværk af zombienheder. Og med over 11 enheder koblet til nettet i gennemsnit i hver husstand, er der nok at gå efter.

– Når routerne i gennemsnit blokerer for trusler to gange dagligt, fortæller det alt om, hvor massivt og usynligt presset på danske hjem er, siger Christian Morgan, CEO i YouSee.

Smart hjem = smart mål for angreb

Det moderne hjem er fyldt med online enheder – ikke bare computere og telefoner, men også dørklokker, køleskabe, TV og ladestandere. Alt med en IP-adresse er i princippet et åbent vindue ind til dit privatliv, hvis det ikke er beskyttet.

Og netop derfor har YouSee valgt at integrere sikkerheden direkte i sine routere. En beslutning, der kom efter en nedslående erkendelse: Kun 17 procent af kunderne havde faktisk slået den gratis sikkerhedspakke til, da den skulle aktiveres manuelt.

Det bliver der blokeret for

Truslerne, routerne fanger, spænder vidt – men tre typer går igen:

Sporingsforsøg (55,5 procent): Tracking-cookies og datasniffere, der forsøger at opsnappe information om dine vaner og præferencer.

Fupwebsites og phishing (44 procent): Falske hjemmesider, der ligner noget fra banken eller skat, men er ude på at franarre dig dine oplysninger.

Overtagelse af smarte enheder (0,5 procent): Hackerforsøg på at overtage eksempelvis overvågningskameraer og robotstøvsugere.

Uanset om din router kommer fra YouSee eller en anden udbyder, er budskabet det samme: Sørg for, at den er sikret. Mange angreb sker automatisk og uden varsel, så hvis din router ikke har indbygget beskyttelse, bør du selv tage affære. Skift standardkoder, opdater firmwaren og overvej ekstra sikkerhedsløsninger – for i en tid, hvor alt fra babyalarmer til brødristere er online, er routeren hjemmets vigtigste digitale forsvar.

YouSee-routere udsættes for hackerangreb to gange dagligt