YouSee-kunder blev i gennemsnit angrebet 650 gange i 2025

Cyberkriminelle banker ikke kun på hos virksomheder og myndigheder. De går i stigende grad direkte efter helt almindelige danske hjem. Nye tal viser, at over en halv million danske internetkunder hos YouSee i gennemsnit blev ramt af mere end 650 digitale angrebsforsøg hver i løbet af 2025.

Det samlede billede er markant: YouSees routere blokerede sidste år for mere end 336 millioner forsøg på skadeligt indhold. Det spænder fra falske hjemmesider og phishing til mere avancerede angreb, der forsøger at overtage kontrollen med enheder i hjemmet.

Angrebene er blevet mere personlige

Ifølge YouSee er en væsentlig forklaring brugen af kunstig intelligens blandt cyberkriminelle. AI gør det muligt hurtigt at masseproducere overbevisende svindel, som ligner ægte danske mails, beskeder og login-sider. Angrebene er ofte automatiserede og kan skræddersys til den enkelte bruger, hvilket øger risikoen for, at nogen falder i fælden.

”Vi ser, at kunstig intelligens spiller en stigende rolle i det skadelige indhold, som YouSees routere blokerer for. AI gør det nemt at skabe troværdige phishing-sites, mails og beskeder – især for kriminelle, der hverken taler dansk eller befinder sig i Danmark. De forsøg på cyberangreb, vi ser i dag, er i høj grad automatiserede og giver hackere helt nye muligheder for at skræddersy digitale svindelnumre,” fortæller Christian Morgan, CEO i YouSee.

Hvor cyberangreb tidligere ofte handlede om hærværk – som at slette filer eller ødelægge systemer – er målet i dag langt oftere økonomisk gevinst. Stjålne loginoplysninger, kortdata og adgang til digitale identiteter kan omsættes direkte til penge.

Det smarte hjem er en potentielt åben dør

Samtidig er de danske hjem blevet mere digitale. Ifølge YouSee har en gennemsnitlig husstand omkring 12,6 enheder koblet på hjemmets router. Det er alt fra mobiler og computere til robotstøvsugere, babyalarmer, ladestandere og overvågningskameraer.

Hver eneste enhed er et potentielt angrebspunkt. Får en hacker adgang til blot én svagt sikret enhed, kan det give adgang videre ind i hjemmenetværket – og i værste fald bruges som led i større angreb mod andre via såkaldte botnet. Af de samlede angreb var det dog en mindre andel – under 1 procent – der udgjorde alvorlige forsøg på at overtage kontrollen med IoT-enheder i hjemmet.

Langt størstedelen af de angreb, som YouSees routere stoppede i 2025, handlede om at beskytte brugernes privatliv og forhindre svindel. Omkring 59 procent af blokeringerne var rettet mod sporingsforsøg, der indsamler data om brugernes adfærd. Cirka 40 procent handlede om falske hjemmesider, som forsøger at franarre adgangskoder eller betalingsoplysninger.

Hvad kan du selv gøre?

Tallene understreger, at cybertrusler ikke længere er et abstrakt problem. De rammer direkte i stuen, på mobilen og i hverdagen. Sikkerhed starter derfor også hos forbrugeren selv: stærke og unikke kodeord, sund skepsis over for links og beskeder – og aldrig at dele MitID eller andre følsomme oplysninger.

De danske hjem er et attraktivt mål. Og selv om routere i dag blokerer millioner af angreb automatisk, er presset fra cyberkriminelle kun blevet større.

YouSee-kunder blev i gennemsnit angrebet 650 gange i 2025