YouSee gør livet dyrere – især for de kunder, der hænger i fortiden

Det bliver dyrere at være YouSee-kunde. Og det er ikke mindst de ældre og mindre tech-begavede kunder, der får regningen stukket i hånden.

Fra næste år hæver selskabet priserne på både tv-pakker, fastnettelefoni og bredbånd via det gamle kobbernet. Kort sagt: Jo mere du holder fast i gårsdagens teknologier, desto hårdere rammer hammeren.

YouSee oplyser, som vi skrev igår, at kabel-tv-pakkerne stiger med alt fra 16 til 43 kroner om måneden – oven i de seneste års gentagne prisstigninger. Men det stopper ikke dér. Har du stadig internet via DSL på kobbernettet, bliver det 20 kroner dyrere om måneden. Og holder du fast i den klassiske fastnettelefon, skal du nu finde 40 ekstra kroner frem – hver eneste måned.

Årsagen, ifølge YouSee, er, at det er dyrt at holde liv i de gamle teknologier.

“Omkostningerne til de forældede teknologier fastnettelefon og DSL-internet på kobbernettet stiger markant og kontinuerligt år for år,” skriver selskabet i en pressemeddelelse.

Oversat til almindelig dansk: YouSee vil gerne skubbe de sidste kunder over på nyere løsninger som fiber, mobiltelefoni og streaming. Problemet er bare, at det primært er de ældre og mindre digitale kunder, der bliver presset. Dem, der måske netop har haft glæde af, at tingene var enkle og fungerede, som de altid har gjort.

Med andre ord: Det er dyrt at blive hængende i fortiden – i hvert fald hvis du er kunde hos YouSee.

Godt at vide om DSL

DSL = internet i telefonstikket. Det er den gamle måde at få bredbånd på via kobberkabler.

Hvorfor vælge det? Fordi det findes næsten overalt, og du kan komme online med det samme, hvis der er et telefonstik.

Hvorfor ikke? Hastigheden er lav, og jo længere du bor fra centralen, jo dårligere bliver forbindelsen.

YouSee gør livet dyrere – især for de kunder, der hænger i fortiden